Ing. **Lívia Vašáková**, PhD. (rod. Zemanovičová; \* 1977, Bratislava) je slovenská ekonómka a manažérka. V súčasnosti zastáva pozíciu generálnej riaditeľky sekciu plánu obnovy na Úrade vlády SR. Pripravila slovenský Plán obnovy a zaviedla efektívny systém jeho implementácie, ktorý Slovensku priniesol už vyše tretinu alokácie a zaradil ho medzi najrýchlejšie krajiny EÚ. Od 15. mája 2023 zastávala post podpredsedníčky vlády SR pre Plán obnovy a odolnosti a využívanie eurofondov v úradníckej vláde Ľudovíta Ódora, kde zefektívnila využívanie eurofondov aj prostredníctvom eurovlád a navrhla zlepšenie systému ich využívania. Predtým viedla sekciu ekonomických analýz na Zastúpení Európskej komisie na Slovensku a pracovala na generálnom riaditeľstve pre energetiku v Európskej komisii v Bruseli.

Životopis
---------

Lívia Vašáková má slovenskú aj francúzsku maturitu z bratislavského Gymnázia na Metodovej ulici, v rokoch 1997 – 2002 absolvovala Fakultu podnikového manažmentu Ekonomickej univerzity v Bratislave. Študijné programy absolvovala na Univerzite Johannesa Keplera v Linzi, Univerzite Ludwiga-Maximiliana v Mníchove, Univerzite v Aix-en-Provence vo Francúzsku a na univerzite v Ľubľane v Slovinsku. Má diplom z postgraduálneho štúdia na Europa-Kolleg v Hamburgu a v roku 2018 absolvovala doktorandské štúdium manažmentu na Fakulte managementu Univerzity Komenského v Bratislave.

V rokoch 2000 – 2004 pôsobila v organizácii INEKO – Inštitút pre ekonomické a sociálne reformy, kde sa venovala projektom v oblasti zlepšenie správy a riadenia spoločností (Corporate Governance).

V rokoch 2003 – 2004 pôsobila vo Výbore regiónov EÚ, následne v rokoch 2005 – 2013 pracovala ako ekonomická analytička na generálnom riaditeľstve Európskej komisie pre energetiku, kde sa zameriavala na energetické modelovanie a ekonomické hodnotenie dosahov energetickej legislatívy najmä v oblasti znižovania emisií skleníkových plynov, energetickej efektívnosti a obnoviteľných zdrojov.

Od februára 2013 do roku 2020 pracovala na Zastúpení Európskej komisie na Slovensku, kde sa venovala komunikácii európskych ekonomických a sociálnych politík a viedla tím ekonomických analýz.

Od roku 2020 je generálnou riaditeľkou sekcie plánu obnovy na Úrade vlády SR. Pripravila slovenský plán obnovy a zaviedla systém jeho implementácie. Sekcia zároveň plní funkciu Národnej implementačnej a koordinačnej autority (NIKA), ktorá koordinuje realizáciu plánu obnovy na národnej úrovni a komunikuje s Európskou úniou pri žiadostiach o platby.

Predsedníčka Európskej komisie Ursula von der Leyen počas svojej návštevy v Bratislave odovzdala oficiálne hodnotenie slovenského plánu obnovy.
Plán obnovy je spoločnou reakciou krajín EÚ na silný pokles ekonomiky v dôsledku pandémie COVID-19. Jeho hlavným cieľom je podporiť reformy a investície, ktoré Slovensku umožnia začať opäť dobiehať životnú úroveň priemeru EÚ. Slovensko predložilo svoj Plán obnovy a odolnosti v apríli 2021 ako 5. krajina Európskej únie. Šéfka Európskej komisie Ursula von der Leyenová ho označila za ambiciózny a kvalitný: *„Pretože rýchlosť je dobrá, ale musí tam byť aj kvalita a v tomto pláne je veľa kvality,"* zhodnotila von der Leyen.

Slovensko sa radí k európskym lídrom v oblasti implementácie plánu obnovy a patrí do skupiny krajín, ktoré medzi prvými poslali 3 žiadosti o platbu z Plánu obnovy.

Od 15. mája 2023 zastávala post podpredsedníčky vlády SR pre plán obnovy a odolnosti a využívanie eurofondov v úradníckej vláde Ľudovíta Ódora.

Za jej pôsobenia v úradníckej vláde si Slovensko podalo 3. žiadosť o platbu v hodnote 815 mil. eur ako piata krajina v rámci Európskej únie a pripravilo podanie 4. žiadosti. Slovensko si tak udržiava pozíciu európskeho lídra v implementácii plánu obnovy a odolnosti. 
Zavedenie pravidelných „eurovlád" pod jej vedením prinieslo dôslednejší monitoring a projektový manažment pri využívaní eurofondov a úradníckej vláde sa podarilo znížiť riziko prepadu eurofondov o 700 mil. eur. Kancelária podpredsedníčky vlády pod jej vedením sa tiež venovala analýze čerpania eurofondov na Slovensku. Hlavné dôvody slabého využívania eurofondov na Slovensku zanalyzovala v publikácii s názvom *Dobehnúť zameškané: 15 rokov (ne)využitých eurofondov?* a v spolupráci s Ministerstvom investícií, regionálneho rozvoja a informatizácie navrhla odporúčania na ich zlepšenie.

Bibliografia (výber)
--------------------

* MARCINČIN, Anton; ZEMANOVIČOVÁ, Lívia. *Slovensko: zlepšenie správy spoločnosti*. 1. vyd. Bratislava : INEKO, 2001. 62 s. ISBN 80-89026-04-4.
* ZEMANOVIČOVÁ, Lívia; KUBÁNOVÁ, Martina. *Corporate Governance Risk in the Slovak Republic* [online]. Bratislava: INEKO, 2002. Dostupné online. Archivované 2005-05-13 z originálu. (po anglicky)

Referencie
----------

1. 1 2   V široko koncipovanom projekte energetickej únie si všetky krajiny vedia nájsť svoje priority : Ing. Lívia Vašáková. *Slovgas* (Bratislava: Slovenský plynárenský a naftový zväz), apríl 2015, roč. XXIV, s. 19 – 21. Dostupné online [cit. 2023-05-16]. ISSN 1335-3853.
2. 1 2  Lívia Vašáková (rodená: Zemanovičová). In:  *Osoby, ktoré získali titul na UK* [online]. Bratislava: Univerzita Komenského, [cit. 2023-05-16]. Dostupné online. Archivované 2023-05-16 z originálu.
3. 1 2 3 4 5  VAŠÁKOVÁ, Lívia. *Livia Vasakova : Economic analyst* [online]. LinkedIn, [cit. 2023-05-16]. Dostupné online.
4. 1 2   *Lívia Vašáková* [online]. itapa.sk, [cit. 2023-05-16]. Dostupné online.
5. 1 2 3 4  TASR. TOTO SÚ ONI: Zoznámte sa s profilmi členov novej vlády. *teraz.sk* (Bratislava: TASR), 2023-05-15. Dostupné online [cit. 2023-05-16].
6. ↑  TASR. Šéfka Eurokomisie: Slovenský plán obnovy má zelenú. *teraz.sk* (Bratislava: TASR), 2021-06-21. Dostupné online [cit. 2023-10-13].
7. ↑  TASR. SR dostala druhú platbu z plánu obnovy v hodnote 709 miliónov eur. *teraz.sk* (Bratislava: TASR), 2023-03-22. Dostupné online [cit. 2023-10-13].
8. ↑  TASR. Slovensko podalo tretiu žiadosť o platbu z Plánu obnovy vo výške 815 miliónov eur. *SME : INDEX* (Bratislava: Petit Press), 2023-09-25. Dostupné online [cit. 2023-10-13].
9. ↑  ONUFEROVÁ, Marianna. Z eurofondov neprepadnú stovky miliónov, vláda čaká, že ich bude „iba" sto. *Denník N* (Bratislava: N Press), 2023-09-27. Dostupné online [cit. 2023-10-13]. ISSN 1339-844X.
10. ↑   *Dobehnúť zameškané : 15 rokov (ne)využitých eurofondov? Schopnosť efektívne, účelne a naplno využívať potenciál eurofondov je pre Slovensko rozhodujúca* [online]. Bratislava: Úrad vlády SR, 2023, [cit. 2023-10-13]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Lívia Vašáková**

Externé odkazy
--------------

* Spravodajstvo týkajúce sa Lívie Vašákovej na portáli agentúry SITA
* Vašáková: Plán obnovy budeme škrtať, inak by sme doplácali miliardu – rozhovor na portáli Euractiv (2023)
* Ženy, ktoré sa presadia (píše Miroslav Beblavý) – komentár na portáli SME.sk (2023)
* Na umiestnenie eurofondov je nevyhnutná spolupráca so samosprávami, vyhlásila Lívia Vašáková – článok na portáli Aktuality.sk (2023)
* Dobehnúť zameškané: 15 rokov (ne)využitých eurofondov? – strategická analýza Úradu vlády (2023)

| * z
* d
* u
Vláda Ľudovíta Ódora |
| --- |
| Predseda | Ľudovít Ódor |
| Podpredsedníčka | Lívia Vašáková |
| Ministri | 
* MD SR: Pavol Lančarič
* MF SR: Michal Horváth
* MH SR: Peter Dovhun
* MIRRI SR: Peter Balík
* MK SR: Silvia Hroncová
* MO SR: Martin Sklenár
* MP SR: Jozef Bíreš
* MPSVR SR: Soňa Gaborčáková
* MS SR: Jana Dubovcová
* MŠVVaŠ SR: Daniel Bútora
* MV SR: Ivan Šimko / Ľudovít Ódor
* MZV SR: Miroslav Wlachovský
* MZ SR: Michal Palkovič
* MŽP SR: Milan Chrenko

 |